รัฐบาลไทย-ข่าวทำเนียบรัฐบาล-การเยือนบรูไนดารุสซาลามของนายแพทย์ ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการในฐานะประธานสภารัฐมนตรีศึกษาแห่งเอเชียตะวันออกเฉียงใต้ (สภาซีเมค)
วันอังคารที่ 14 กุมภาพันธ์ 2560
การเยือนบรูไนดารุสซาลามของนายแพทย์ ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการในฐานะประธานสภารัฐมนตรีศึกษาแห่งเอเชียตะวันออกเฉียงใต้ (สภาซีเมค)
นายแพทย์ ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการและประธานสภารัฐมนตรีศึกษาแห่งเอเชียตะวันออกเฉียงใต้ (สภาซีเมค) เดินทางเยือนบรูไนดารุสซาลาม
ระหว่างวันที่ ๙ - ๑๐ กุมภาพันธ์ ๒๕๖๐ โดยได้เข้าเฝ้าสมเด็จพระราชาธิบดี ฮัจญี ฮัสซานัล โบลเกียห์ วัดเดาละห์ (Sultan Haji Hassanal Bolkiah Mu’izzaddin Waddaulah) แห่งราชอาณาจักรบรูไน ณ พระราชวัง Nurul Iman เมื่อวันที่ ๙ กุมภาพันธ์ ๒๕๖๐ เวลา ๑๔.๐๐ น.
ในช่วงเช้าวันเดียวกัน รัฐมนตรีว่าการกระทรวงศึกษาธิการได้เข้าเยี่ยมคารวะ H.E. Pehin Orang Kaya Indera Pahlawan Dato Seri Setia Haji Suyoi bon Haji Osma รัฐมนตรีว่าการกระทรวงศึกษาธิการบรูไนดารุส ซาลาม โดยรัฐมนตรีว่าการกระทรวงศึกษาธิการของไทยได้กล่าวถึงข้อสั่งการของนายกรัฐมนตรีที่ให้ความสนใจในแนวทางการพัฒนาการศึกษาของบรูไนดารุสซาลาม ซึ่งให้ความสําคัญกับการพัฒนาทรัพยากรมนุษย์ตามสมรรถนะของตนเองเพื่อให้มีขีดความสามารถพร้อมเป็นแรงงานสําคัญของโลก ทั้งนี้ รัฐมนตรีทั้งสองประเทศได้แลกเปลี่ยนแนวทางการจัดการเรียนการสอนระหว่างกันในประเด็นของการจัดการศึกษาภาคบังคับ การจัดการศึกษาสําหรับเด็กตกหล่น การจัดการศึกษาสําหรับผู้พิการและผู้ด้อยโอกาส การยืมหนังสือเรียน การปรับทัศนคติที่มีต่อการศึกษาในด้านต่าง ๆ และการพัฒนาครู เป็นต้น นอกจากนี้ ยังเห็นพ้องร่วมกันว่า การดําเนินความร่วมมือระหว่างกันภายใต้กรอบซีมีโอจะนํามาซึ่งการพัฒนาการศึกษาที่ยั่งยืนของภูมิภาค
จากนั้น รัฐมนตรีว่าการกระทรวงศึกษาธิการได้เดินทางไปตรวจเยี่ยมการทํางานของศูนย์ระดับภูมิภาคว่าด้วยเทคนิคและอาชีวศึกษาของซีมีโอ และมอบข้อคิดเห็นอันเป็นประโยชน์แก่ผู้บริหาร นักการศึกษา และเจ้าหน้าที่ของศูนย์ฯ ว่าในยุคปัจจุบันการศึกษาสายอาชีพมีความสําคัญในการขับเคลื่อนการพัฒนาทรัพยากรมนุษย์ของภูมิภาค โดยประเทศไทยให้ความสําคัญกับเรื่องดังกล่าวด้วยเช่นกัน และดําเนินกิจกรรมเพื่อเสริมสร้างโอกาสและพัฒนาคุณภาพด้านเทคนิคและอาชีวศึกษาในหลายด้าน อย่างไรก็ตาม ยังคงมีปัจจัยที่จําเป็นต้องได้รับการพัฒนา ได้แก่ การปรับแนวคิด (mind set) ของผู้เรียน ผู้ปกครอง และครูผู้สอนให้เห็นถึงความสําคัญของการศึกษาเพื่อเป็นเครื่องมือในการดํารงชีวิต ทั้งนี้ ครูและผู้ปกครองควรจะต้องมีความคาดหวัง (expectation) เพื่อจะทําให้ผู้เรียนมีแรงบันดาลใจ (aspiration) เพื่อให้เกิดการเรียนรู้ตลอดชีวิต
ต่อมา ในช่วงเย็นรัฐมนตรีว่าการกระทรวงศึกษาธิการได้รับฟังการบรรยายสรุปเกี่ยวกับการจัดการศึกษาของบรูไน และแนวทางการพัฒนาการศึกษาเพื่อให้สอดรับกับการเปลี่ยนแปลงของโลกในปัจจุบัน ซึ่งบรูไนได้มีการกําหนดวิสัยทัศน์ 2030 และได้เริ่มดําเนินการปฏิรูปการศึกษาที่เรียกว่า SPN 21 และมีการปรับระบบการพัฒนาครู และเน้นการส่งเสริมให้เด็กเข้าเรียนในสายอาชีพมากขึ้น เพื่อตอบสนองต่อการพัฒนาทักษะในศตวรรษที่ 21 และการจัดการศึกษาของบรูไนได้รับการพัฒนามาอย่างต่อเนื่อง และมีการทบทวนเป็นระยะ เพื่อปรับแก้ไขให้เหมาะกับบริบทของประเทศ และตอบสนองต่อการเปลี่ยนแปลงของโลก
ทั้งนี้ รัฐมนตรีว่าการกระทรวงศึกษาธิการมีกําหนดเยือนประเทศสมาชิกซีมีโออีก ๔ ประเทศ ได้แก่ กัมพูชา สปป. ลาว เวียดนาม ฟิลิปปินส์ และเมียนมา โดยมีกําหนดส่งมอบตําแหน่งให้กับรัฐมนตรีว่าการกระทรวงศึกษาธิการและวัฒนธรรมของอินโดนีเซียในเดือนกรกฎาคม ๒๕๖๐ ในการประชุมสภารัฐมนตรีศึกษาแห่งเอเชียตะวันออกเฉียงใต้ ครั้งที ๔๙ ณ สาธารณรัฐอินโดนีเซีย